2.

Euroopa Parlamendi 24. aprilli 2007. aasta resolutsioon tähelepanekutega, mis on Euroopa Liidu 2005. eelarveaasta üldeelarve täitmisele heakskiidu andmist käsitleva otsuse lahutamatu osa, VIII jagu B - Euroopa andmekaitseinspektor (C6-0472/2006 - 2006/2170(DEC))

Euroopa Parlament,

- võttes arvesse Euroopa Liidu 2005. eelarveaasta üldeelarvet [1];

- võttes arvesse Euroopa ühenduste 2005. eelarveaasta lõpliku raamatupidamise aastaaruande I köidet (C6-0472/2006) [2];

- võttes arvesse kontrollikoja aastaaruannet 2005. eelarveaasta eelarve täitmise kohta ja kontrollikoja eriaruandeid koos auditeeritud institutsioonide vastustega [3];

- võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamiskontode usaldatavust ja nende aluseks olevate tehingute seaduslikkust ja korrektsust; [4]

- võttes arvesse EÜ asutamislepingu artikli 272 lõiget 10 ning artikleid 274, 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0111/2007),

1. märgib, et 2005. aastal oli Euroopa andmekaitseinspektori kasutada kulukohustuste assigneeringuid 2840733 euro ulatuses, millest kasutati 82,77%;

2. märgib, et kontrollikoja teostatud Euroopa andmekaitseinspektori audit ei andnud alust oluliste märkuste tegemiseks; märgib, et pärast tekkepõhise raamatupidamise kasutuselevõtmist 1. jaanuarist 2005 ilmneb Euroopa andmekaitseinspektori 2005. aasta raamatupidamisaruannetest positiivne majandustulemus (211631 eurot) ning kohustused ületavad varasid 202504 euro võrra;

3. märgib, et 2005 oli esimene aasta, mil Euroopa andmekaitseinspektor tegutses täielikult; tuletab meelde, et 2005. aasta eelarve kasvas 2004. aasta eelarvega võrreldes 48,8%;

4. märgib, et Euroopa andmekaitseinspektor esitas 2007. aasta eelarve mahus 5080699 eurot, mis tähendab 2006. eelarveaasta lõppeelarvega (4147378 eurot) võrreldes 23% tõusu, kajastades viie uue ametikoha taotlemist, kontoripinna laiendamist ja tõlkekulude suurenemist;

5. tuletab meelde, et 24. juunil 2004. aastal allkirjastasid komisjoni, Euroopa Parlamendi ja nõukogu peasekretärid koos Euroopa andmekaitseinspektoriga halduskoostöö lepingu Euroopa andmekaitseinspektori abistamiseks kolmeaastasel käivitusperioodil; antud lepingu kohaselt:

- määratakse komisjoni peaarvepidaja ja siseaudiitor Euroopa andmekaitseinspektori peaarvepidajaks ja audiitoriks;

- osutavad komisjoni talitused abi kõikide ülesannete täitmisel, mis puudutab institutsiooniga seotud isikute juhtimist (õiguste määramine, töötasu maksmine, ravikulude hüvitamine, lähetuskulud jms);

- abistavad komisjoni talitused Euroopa andmekaitseinspektorit ka eelarve koostamisel ja täitmisel;

- asub Euroopa andmekaitseinspektor Euroopa Parlamendi ruumes; abistavad Euroopa Parlamendi osakonnad Euroopa andmekaitseinspektorit materiaalsete vahendite ja oskusteabega ruumidesse sisseseadmise osas (hoonete turvalisus, post, arvutid, telefonid, kabinetid ja kontoritarbed);

- nõukogu hoolitseb tõlkevõimaluste eest;

6. märgib, et 7. detsembril 2006. aastal pikendati halduskoostöö lepingut veel 3 aastaks alates 16. jaanuarist 2007;

7. märgib, et 7. novembri 2006. aasta otsusega otsustas Euroopa andmekaitseinspektor luua institutsiooni tegevusele ja vajadustele vastava sisekontrollistruktuuri;

8. tervitab Euroopa andmekaitseinspektori ja inspektori asetäitja otsust avaldada igal aastal oma majandus-ja finantshuvide deklaratsioon, niipea kui 2007. aasta alguses valmib nende uus veebileht; märgib, et vahepeal on nad edastanud kirjalikud aruanded oma 2005. ja 2006. aasta finantshuvide kohta sarnases vormis, mida täidavad igal aastal Euroopa Parlamendi liikmed, milles ei avaldada deklareeritavat ametialast tegevust, tasustatud ülesandeid või tegevusi ega muud asjaomast teavet;

9. tervitab Euroopa andmekaitseinspektori valmisolekut ühineda Euroopa Pettustevastase Ameti institutsioonidevahelise kokkuleppega ja kutsub teda üles võtma niipea kui võimalik kõik vajalikud meetmed.

[1] ELT L 60, 8.3.2005.

[2] ELT C 264, 31.10.2006, lk 1.

[3] ELT C 263, 31.10.2006, lk 1.

[4] ELT C 263, 31.10.2006, lk 10.

[5] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

--------------------------------------------------